Sewe vas vir moord op afgetrede joernalisJeremy Gordin (Foto: PoliticsWeb/Twitter) Sewe verdagtes is in hegtenis geneem in verband met die moord op die veteraanskrywer en -joernalis Jeremy Gordin (70). Volgens die Gautengse polisie het beamptes in samewerking met private sekerheidsmaatskappye inligting opgevolg wat hulle tot die sewe verdagtes, tussen 33 en 42 jaar oud, gelei het. “Die eerste verdagte is Woensdag in Auckland Park in Johannesburg vasgetrek. Hy is in Gordin se motor wat tydens die aand van die moord gesteel is, aangekeer,” lui die polisieverklaring. Verdere ondersoeke het die polisie later die dag na die ander ses verdagtes gelei. “Die verdagtes, wat almal buitelandse burgers is, sal na verwagting eersdaags in die landdroshof in Johannesburg verskyn op aanklagte van moord, huisroof, die besit van vermoedelik gesteelde eiendom en die besit van ’n ongelisensieerde vuurwapen.” Gordin is op 31 Maart in sy huis in Parkview vermoor. Sy huis is geplunder en sy motor en ander items gebuit. Hy was alleen tuis ten tyde van die voorval. Gordin se vrou, Deborah, was in Kaapstad en kon die aand nie vir Gordin in die hande kry nie. Sy het ’n familievriend gevra om te gaan kyk of alles in orde is en dit is toe dat die vriend op Gordin se liggaam afgekom het. Gordin se bebloede liggaam vol wonde is op die vloer in die huis aangetref.